วันนี้ขับรถเล่นมาทางถนนเส้นเชียงใหม่-แม่แตง ก่อนจะถึงถนนตัดใหม่ที่จะไปปายจะเจอสี่แยกไฟแดงให้ยูเทิร์นกลับมา ร้านจะอยู่ทางซ้ายมือเห็นป้ายชัดเจน เห็นรถจอดอยู่ค่อนข้างเยอะเลยต้องลองดู ความประทับใจอันดับแรกคือตอนจอดรถมีคนมาช่วยดูกันจอดให้ด้วยแถมเพราะเห็นว่ามีสว.ก็ยังมีคนมาช่วยประคองเดินเข้าไปที่ร้าน ในส่วนบริเวณร้านมีทั้งที่เป็นห้องแอร์ และโอเพ่นแอร์ เมนูที่มีให้เลือกมีทั้งข้าวซอย,ข้าวหมูแดงหมูกรอบ,บะหมี่ และขนมจีนน้ำเงี้ยว ส่วนอาหารทานเล่นก็มีหมูสะเต๊ะซึ่งเราสั่งมา 1 ชุดราคา 40 บาทได้มา 8 ไม้ตอนแรกที่ยกมาเสิร์ฟเห็นขนาดแล้วรู้สึกว่ามันช่างมินิเหลือเกินแต่พอลองได้ชิมแล้วค่อนข้างพอใจกับรสชาติความนุ่มกลมกล่อมทั้งของเนื้อหมู และน้ำอาจาด,น้ำจิ้ม ส่วนหมูแดงหมูกรอบถือว่าทำได้ดีหมูแดงอร่อยมากน้ำราดหมูแดงรสกลมกล่อม นุ่มดี หมูกรอบก็กรอบอร่อยไม่แข็ง ทานกับข้าวสวยร้อนๆ จนต้องสั่งข้าวเปล่าเพิ่มมาอีก1จาน ในส่วนของข้าวซอยไก่ ตอนที่ยกมาเสิร์ฟบริมาณไก่น่องใหญ่เกินหน้าเกินตาเส้นที่อยู่ในจานทีเดียว รสชาติน้ำข้าวซอยค่อนข้างข้น  หอมมัน เนื้อไก่เปื่อยนุ่มกำลังดี ส่วนข้าวซอยเนื้อของคุณนายแม่ก็ชมว่าเนื้อนุ่มดี 
รวมราคาทั้งหมดที่ทาน 270 บาท ร้านนี้มี wifiไว้คอยบริการฟรีด้วย ถือว่าเป็นร้านที่ค่อนข้างประทับใจมากทั้งบริการรสชาติอาหารความสะดวกสบายและราคาสามารถเป็นที่ฝากท้องของนักท่องเที่ยวที่จะไปหรือกลับบนเส้นแม่แตงได้ร้านนึงทีเดียว